РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/9-25

29. јануар 2025. године

Б е о г р а д

З А П И С Н И К

11. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 28. ЈАНУАРА 2025. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жика Гојковић, Дејан Булатовић, Ивана Стаматовић, Радослав Милојичић, Милија Милетић, Дијана Радовић, Јожеф Тобиаш, Слободан Илић и Зоран Сандић.

Седници је присуствовао заменик члана Одбора: Санела Страиновић (заменик Драгана Јовановића).

Седници нису присуствовали чланови Одбора: Горан Петковић, проф. др Бранимир Несторовић, Душан Никезић, др Ана Орег и Мирослав Алексић, као ни њихови заменици.

Седници је присуствовао и народни посланик Ристо Костов, који није члан Одбора.

Седници су присуствовали представници Министарства пољопривреде, шумарства и водопривреде: Ливија Павићевић, државни секретар и Ненад Катанић, помоћник министра Сектора за пољопривредну политику.

Председник Одбора је предложио спајање расправе од прве до треће тачке Дневног реда седнице Одбора. Одбор је једногласно (10 за) прихватио овај предлог.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (10 за, 1 уздржан) усвојио следећи:

Д н е в н и р е д

1. Разматрање Предлога закона о потврђивању Амандмана на Међународни споразум о шећеру, који је поднела Влада (број 011-3208/24 од 25. децембра 2024. године);
2. Разматрање Предлога закона о допуни Закона о пољоприведи и руралном развоју, који је поднела Влада (број 011-3217/24 од 27. децембра 2024. године);
3. Стање у пољопривреди.

Пре почетка расправе о тачкама дневног реда, усвојени су записници девете и десете седнице Одбора, које је одржане 15. новембра и 17. децембра 2024. године, у тексту у коме су и предложене. Записник девете седнице је усвојен већином гласова (9 за, 1 уздржан), а записник десете седнице је усвојен већином гласова (10 за, 1 уздржан).

Прва до треће тачке дневног реда – Разматрање Предлога закона о потврђивању Амандмана на Међународни споразум о шећеру, који је поднела Влада; Разматрање Предлога закона о допуни Закона о пољоприведи и руралном развоју, који је поднела Влада и Стање у пољопривреди.

Ливија Павићевић, државни секретар, је рекла да је Међународна организација за шећер јединствено међувладино тело посвећено побољшању услова на светском тржишту шећера кроз дебате, анализе, специјалне студије, транспарентне статистике, семинаре, конференције и обуке, док је седиште организације у Лондону. Према подацима из 2020. године чланице Међународне организације за шећер представљају 87% светске производње шећера, 67% светске потрошње шећера, 92% светског извоза и 40% светског увоза шећера. Организација је основана Међународним споразумом о шећеру усвојеним 20. марта 1992. године у Женеви прихваћеним од Републике Србије Законом о потврђивању Међународног споразума о шећеру од 18. јануара 2002. године. Још од 2015. године се води дискусија на тему структурних реформи организације. Током 2018. године од стране Европске комисије односно Генералног директората за пољопривреду и рурални развој стигло је обавештење да је Европска унија иницирала измену Међународног споразума о шећеру у циљу повећања транспарентности рада ове организације са посебним акцентом на члан 25. који се односи на дистрибуцију гласачких права, па самим тим и на висину доприноса чланица ове организације. Република Србија је подржала овај предлог, а потом су уследили предлози и других држава чланица за измену чл. 1,23,32,33. и 34. Споразума достављени Међународном савету за шећер као највишем органу организације, који је усвојио коначни текст предлога. Савет Међународне организације за шећер на заседању одржаном 26. новембра је предложио државама чланицама амандмане и оставио рок чланицама да до 30. јуна 2023. године депонују инструменте ратификација амандмана. Имајући у виду да је Закон о потврђивању Међународног споразума о шећеру усвојен 18. јануара 2002. године, неопходно је ратификовати, односно потврдити његове измене. Министарство пољопривреде, шумарства и водопривреде редовно измирује контрибуцију по основу чланства у овој организацији. За доношење овог Закона као и за реализацију измењеног Међународног споразума о шећеру нису потребна додатна средства у 2025. години из буџета Републике Србије.

У дискусији су учествовали народни посланици: Маријан Ристичевић, Слободан Илић, Дејан Булатовић, Жика Гојковић, Ивана Стаматовић, Милија Милетић и Јожеф Тобијаш.

Одбор је једногласно (­­­10 за), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Амандмана на Међународни споразум о шећеру.

За известиоца Одбора на седници Народне скупштине одређен је Маријан Ристичевић, председник Одбора.

Одбор је једногласно (­­­10 за), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допуни Закона о пољопривреди и руралном развоју, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је једногласно (10 за) донео следећи:

 З а к љ у ч а к

Одбор препоручује Министарству пољопривреде, шумарства и водопривреде да се приликом доношења уредби и правилника који се тичу фактичког коришћења пољопривредног земљишта, а у вези Предлога закона о допуни Закона о пољопривреди и руралном развоју, води рачуна о усклађености са важећим законским прописима како не би дошло до нежељених спорова.

Пошто других питања и предлога није било, седница је закључена у 12,00 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Данка Јевтовић Маријан Ристичевић